Arkadak

Arkadak (ven.: Аркада́к) om Venäman lidn da lidnankund Saratovan agjan päivlaskmas. Se om Arkadakan rajonan administrativižeks keskuseks da palaks. Istorii Eländpunktan aluz om pandud vl 1721. Nimitihe jogen mödhe, sen nimituz znamoičeb «tagamägi» amuižtürkan kelel. Kätihe radnikžiloks vl 1939. Radnikžilo sai lidnan statusad vn 1963 1. vilukud. Arkadak šingotase sömtegimištol: maidkonservtegim, leibänkombinat, spirttegim, Rosrezerv:an edheotand. Geografijan andmused Lidn sijadase rajonan päivlaskmas, Sur' Arkadak-jogen hural randal (ven.: Большой Аркадак 115 km pitte), kudamb lankteb Hopr-jogen känmaha (Donan hurapol'ne bassein) huralpäi ani päivlaskmha lidnaspäi, 130 m ü.m.t. keskmäižel korktusel. Matkad Saratovhasai om 181 km päivnouzmha orhal, 239 km avtotedme vai raudtedme. Lähembaižed lidnad oma Balašov vižkümnes kilometras suvhe-suvipäivlaskmha orhal, 59 km avtotel vai raudtel, i Rtiščevo 41 km pohjoižhe-pohjoižpäivnouzmha orhal, 52 km avtotel vai raudtel. Arkadak-raudtestancii radab lidnan keskuzpalas. Klimat om ven kontinentaline, nepsuden vajagudenke. Voden keskmäine lämuz om +6 C°, kezakun-elokun +18,7..+20,7 C°, tal'vkun-uhokun −6,7..−8,5 C°. Paneb sadegid 489 mm vodes, enamba kezakus-heinkus (54..58 mm kus), vähemba uhokus-sulakus (29..30 mm kus). Tobmuz Krasnii-žilo kaikenaigaižeta ristitištota mülüb lidnankundha (municipaližhe ühtnikha) Arkadakan ližaks. Lidnankundan tobmuden pämez' om sen Nevondkundan ezimez'. Lidnan Administracii om likvidiruidud vn 2013 uhokus, rajonan Administracii tegeb sen velgusidme. Eläjad Vn 2010 Venäman rahvahanlugemižen mödhe lidnan da lidnankundan eläjiden lugu oli 12 845 ristitud, rajonan pol', vn 2021 — 10 990 ristitud. Kaik 11 986 eläjad oli lidnas vl 2017. Kaikiš suremb lidnan ristitišt oli 14..15 tuhad eläjid vll 1959−2006 (14 790 rist. vl 1959 i 14 800 rist. vl 1998). Rahvahad (ozutadud rahvahudenke vl 2010): venälaižed — 96,3 %, armenijalaižed — 1,1 %, toižed rahvahad — 2,6 %. Vll 1854−1941 saksalaižed- i danijalaižed-protestantad sirdiba Evropaspäi da eliba nügüdläižen lidnan ümbrištos. Ortodoksižen hristanuskondan üks'jäine Sündun Voznesenjan jumalanpert' om olmas lidnas vspäi 1822. Openduz Lapsiden opendusen aluzkundad oma viž nimitadud päivkodid, koume keskškolad (nomer 1..3), lidnan lapsiden sädamižen pert', čomamahtoiden škol, lidnan lapsiden da norišton sportškol. Balašovan maižanduzmehanizacijan tehnikuman Arkadakan filial i Saratovan agjan bazižen medkolledžan filial Arkadakas oma lidnan professionaližen opendusen aluzkundoikš. Galerei Homaičendad Irdkosketused Lidnankundan tobmuden aluzkundoiden oficialine sait (ark.arkadak.sarmo.ru). (ven.)